На основу чл. 15. Закона о локалним изборима („Службени гласник РС“, број 129/2007, 34/2010-одлука УС, 54/2011 и 12/2020) и чл. 6. ст. 1. тач. 5) Пословника Изборне комисије Градске општине Врањска Бање („Службени гласник Града Врања“, број 2/20),

Изборна комисија Градске општине Врањска Бања, на седници одржаној 5. марта 2020. године, донела је

**У П У Т С Т В О**

**О ИЗМЕНАМА И ДОПУНАМА УПУТСТВА**

**ЗА СПРОВОЂЕЊЕ ИЗБОРА ЗА ОДБОРНИКЕ СКУПШТИНЕ ГРАДА ВРАЊА РАСПИСАНИХ ЗА 26.АПРИЛ 2020.ГОДИНЕ**

Члан 1.

Упутство за спровођење избора за одборнике Скупштине Градске општине Враска Бања, расписаних за 26.април 2020. године („Службени гласник Града Врања“, број 4/20), у чл. 11. ст.4 .мења се и гласи:

„У име страначке коалиције изборну листу подносе највише два овлашћена лица и она не морају да имају посебно овлашћење за подношење изборне листе.»

Члан 2.

У члану 12.ст. 4. мења се и гласи:

„Изборну листу у име групе грађана подноси лице које је споразумом о образовању групе грађана овлашћено за подношење изборне листе и оно не мора да има посебно овлашћење.»

Члан 3.

У чл. 17. ст. 1. мења се и гласи:

„ Ако изборну листу подноси политичка странка, она је дужна да у изборној листи свој назив као подносиоца изборне листе наведе према називу из акта о регистрацији политичке странке. У називу подносиоца изборне листе политичка странка може да користи свој регистровани скраћени назив.“

У истом члану, ст. 5. мења се и гласи:

„Назив групе грађана не може да садржи реч „странка” ни у једном падежу, нити назив регистроване политичке странке, укључујући и скраћени назив регистроване политичке странке, осим уколико за то добије писану сагласност регистроване политичке странке.“

Члан 4.

Иза чл. 17, додаје се нови члан 17а, који гласи:

„Члан 17а

Ако назив страначке коалиције или групе грађана садржи име и презиме неког лица, или назив неког правног лица, уз изборну листу се прилаже и оверена изјава тог лица, односно правног лица за коришћење имена, односно назива у називу подносиоца изборне листе.

Изјава из става 1.овог члана није обавезна за статутарне заступнике политичких странака које чине коалицију, а уколико се прилаже изјава не мора бити оверена.»

Члан 5.

У чл. 18.ст. 1. мења се и гласи:

«Ако изборну листу подноси политичка странка, назив изборне листе мора да садржи назив политичке странке из акта о регистрацији. У називу изборне листе може се користити скраћени назив политичке странке уписан у Регистар политичких странака.»

Члан 6.

У чл. 19, ст. 2. мења се и гласи:

«Уз назив изборне листе из става 1. овог члана може се укључити име и презиме највише два лица (носиоца изборне листе), уз њихову писану сагласност на прописаном обрасцу Градске изборне комисије.»

Члан 7.

У чл. 20.ст.3.мења се и гласи:

«Назив изборне листе групе грађана не може да садржи реч „странка“ ни у једном падежу, нити назив регистроване политичке странке, укључујући и скраћени назив регистроване политичке странке, осим уколико за то добије писану сагласност регистроване политичке странке.»

Члан 8.

Иза чл. 20, додаје се нови чл. 20а који гласи:

„Члан 20а

«Назив изборне листе не може да садржи имена историјских или измишљених личности.»

Члан 9.

У члану 23, иза става 1. додаје се нови став који гласи:

«Достављање изјаве из става 1.овог члана није услов за проглашење изборне листе.»

Члан 10.

Иза члана 53,додају се два нова члана која гласе:

«Члан 53а

Ако у Записнику о раду бирачког одбора постоје логичко-рачунске грешке које су последица очигледне омашке у попуњавању Записника, а које не утичу на утврђивање резултата избора, Градска изборна комисија одлучује о начину исправљања тих омашки, ако у Записнику о раду бирачког одбора:

1) није уписан број укупно уписаних бирача или се уписани број разликује од коначног броја бирача утврђеног решењем Комисије о утврђивању коначног броја бирача;

2) није уписан број важећих гласачких листића, а збир броја неважећих гласачких листића и броја гласова које је појединачно добила свака изборна листа је једнак броју гласачких листића који се налазе у гласачкој кутији;

3) није уписан број неважећих гласачких листића, а збир броја гласова које је појединачно добила свака изборна листа је једнак или мањи од броја гласачких листића који се налазе у гласачкој кутији;

4) није уписан број примљених гласачких листића или уписани број примљених гласачких листића није једнак збиру неупотребљених гласачких листића и броја бирача који су гласали, а сви остали резултати гласања су логичко-рачунски исправни.

Члан 53б.

Ако Градска изборна комисија не добије записник о раду бирачког одбора, ако достављени записник није потписан ни од једног члана бирачког одбора, или ако, на основу записника о раду бирачког одбора, утврди да резултати гласања нису логичко-рачунски исправни тако да се не могу утврдити резултати гласања на том бирачком месту, Комисија ће донети решење којим се констатује да се на том бирачком месту не могу утврдити резултати гласања и налаже поновно гласање за које се, посебним решењем, образује нови бирачки одбор.“

Члан 11.

Ово упутство ступа на снагу даном објављивања у „Службеном гласнику Града Врања“.

**ИЗБОРНА КОМИСИЈА ГРАДСКЕ ОПШТИНЕ ВРАЊСКА БАЊА,**

**дана 5.март 2020.године, број:013-06/2020-01**

**ПРЕДСЕДНИК КОМИСИЈЕ**

**Данијела Јаћимовић, с. р.**